Tisztelt Nagykövet Úr! Tisztelt Hallgatóság!

Joggal vagyunk hajlamosak az országhatárokra úgy gondolni, hogy élesen elválasztanak egymástól területeket, népeket, jellegzetességeket. Arra is gondoljunk azonban, hogy a világ számos részén az összetartozás érzése nem csak a térképre rajzolt határoktól függ, inkább az azonos sorsú népek történelmi tudata, egy közös népcsoporthoz tartozás, a vallás és mindenek előtt az érzület határozza meg az egységes identitást.

Közép-Kelet Európában az évszázadok során a határok folyamatosan változtak, népcsoportok vándoroltak, keveredtek, így a hasonló történelmi kataklizmákat átélt nemzetek akarva akaratlanul is sorsközösségben éltek és élnek egymás mellett.

„*Nincs nép, nincs nemzet, mely a lengyelekkel szokásaira s természetére nézve annyira egyeznék, mint a magyar*” - állította már a 17. században Jeremiasz Wisniowiecki lengyel hadvezér, Mihály lengyel király apja.

A lengyel nép a középkor kezdetén, szinte ​a magyarsággal egy időben tért keresztény hitre, majd több harcos évszázad után egyesültek királysággá.

A 16-17. században Lengyelország már nagyhatalomnak számított Európában, majd a sorsfordító időkben, a 18. században, a hol orosz, osztrák vagy német hódítókkal folytatott küzdelmekben alulmaradtak a lengyel hadak, így végül a korábban virágzó, önálló ország közel 170 évre elvesztette függetlenségét.

Kölcsey Ferenc meghallotta az „*eltaposott szabadság véghörgésé*"-t, a leigázott népről úgy szólt, mint amely „*most szabadságától megfosztva tipratik; s emberei széjjelbolyonganak a földön, haza és minden nélkül.* "

Adam Miczkiewicz a világirodalom talán legismertebb lengyel költője, az európai romantika egyik legnagyobb alakja is hazájától távol, Litvániában született és nőtt fel. Élete 57 éve alatt csak néhány hónapot töltött Lengyelországban, munkássága mégis a legnagyobb nemzeti költők sorába emeli.

A romantika korában Közép és Kelet Európában a középosztály gyengesége miatt az írók és költők lettek a modern eszmeáramlatok hírnökei, politikai letéteményesei.

A 19. század elején, a felosztott hazában és a hazán kívül virágzott a lengyel kultúra. Ennek, a hontalanság állapotában is fejlődő korszaknak meghatározó eleme volt a latinos műveltséggel rendelkező, több nyelven író, forradalmi szabadságvágyát versekbe foglaló költő, Adam Mickiewicz életműve.

„*Parány az ember élete, s hatalmas érzést kap vele”*- írta a romantika lelki gazdagságáról.

Remekműveket írt, forradalmi szellemű folyóiratokat szerkesztett, tevékenyen vett részt a politikai életben, önkénteseket toborzott az orosz cár és az osztrák császár ellen. Kivételes nyelvtudásával franciául, németül, oroszul, olykor olaszul írta műveit. Anyanyelvén viszonylag ritkán volt lehetősége lelkesíteni, de néhány lengyel tanulmánya fontos állomása volt az aktuális politikai irodalomnak. Hatásos forradalmi gondolatai nem választhatóak el vallásosságától. Ez a kettősség adott szabadságeszményének vallásos áhítatot és vallásosságának politikai meghatározottságot.

Fő művei a történelmi múltat idéző nagy elbeszélő költemények fontos kortörténeti dokumentumok, amelyekből jobban meg lehet ismerni a lengyel történelemnek egy-egy korszakát, mint a pusztán tényeket közlő tanulmányokból.

„*A távolból szülőföldem szavát lesem: hiába! Mennem kell tovább.” -*írta az akermáni síkságon című versében.

Amikor 1855-ben már érlelődött az orosz hatalom elleni nemzetközi háború, Konstantinápolyba érkezett, hogy lengyel önkénteseket toborozzon a cár elleni szövetségbe. Ott, a szultán fővárosában érte el a pusztító kolerajárvány.

A*"költészet hordozza az igazi tudást",* a költő az *"emberiség jogalkotója".* - Percy Shelley vélekedése és Adam Mickiewicz hazafias, forradalmi életműve példázza, hogyan vezetett el a romantikus nemzeti eszme a gazdasági-társadalmi modernizáció beindulásához.

Tisztelt Jelenlévők!

Adam Miczkiewicz halála után több, mint 60 évvel, 1918. november 11-én valóra vált számos lengyel nemzedék álma: több, mint egy évszázadnyi széttagoltság után újjászületett az egységes lengyel állam.

Az önálló államiság visszaszerzése gyökeresen megváltoztatta a társadalom működésének feltételeit. Az Ifjú Lengyelországban megvalósulhatott az egységes közigazgatás és iskolarendszer, létrejöhettek a fejlődés jogi és intézményi garanciái.

*„Csakis a hajthatatlanoknak köszönhető, hogy a lengyel nemzet győztesen került ki az évszázados próbából. A függetlenséget egy áldozattal teli és hősies harcban sikerült visszaszerezni, mely nem csak a csatatéren folyt*.” – olvasható a Szejm, a lengyel parlament határozatában, amelyben a 2018-as évet a lengyel függetlenség visszaszerzésének 100. évfordulója alkalmából a függetlenség emlékévének nyilvánítja.

Tisztelt Meghívottak!

A mai ünnepi eseményen ismét tanúbizonyságot teszünk a közös történelmi sorsunkból eredő lengyel-magyar barátságról.

„*Úgy rémlett, hogy egy régi barát ül itt, akit már születése előtt ismertem, századokkal ezelőtt. Múltunkra emlékeztünk, anélkül, hogy emlegettük volna, közös királyainkra, véres csatákra havas fenyvesek mellett, széles dáridókra, egy fülledt csapszékben."* - Kosztolányi novellájának szemléletes részlete közel hozza a közös lelkület, a történelmi emlékek által táplált rokonszenv természetes érzését.

Tiszteletünk jeléül, a Fővárosi Közgyűlés határozata alapján a költő születésének 220. és a lengyel függetlenség kivívásának 100. évfordulója alkalmából a mai naptól ez a tér Adam Miczkiewicz nevét viseli. Ez az ünnepi alkalom és a Szabó Ervin Könyvtárban tartandó megemlékezés jelzi, hogy Budapest a jövőben is elkötelezett a közös múlt emlékeinek ápolásában és a magyar- lengyel kapcsolatok továbbépítésében.